ಮೂರನೇ ಅಲೆ ಭೀತಿ: ಮಕ್ಕಳ ಚಿಕಿತ್ಸೆಗಾಗಿ ರೆಡಿ ಆಗ್ತಿವೆ ಕಲರ್ ಫುಲ್ ವಾರ್ಡ್ ಗಳು..! ಹಾವೇರಿ ಜು. 1: ಕೊರೊನಾ ಮೂರನೆ ಅಲೆಯಲ್ಲಿ 18ಕ್ಕಿಂತ ಕೆಳಗಿನ ವರ್ಷದವರಗು ಹೆಚ್ಚಾಗಿ ಸೋಂಕಿಗೆ ತುತ್ತಾಗುವ ಸಾಧ್ಯತೆ ಇದೆ ಎಂದು ಈಗಾಗಲೇ ತಜ್ಞರು ಸರ್ಕಾರಕ್ಕೆ ವರದಿ ನೀಡಿದ್ದಾರೆ. ಈ ಹಿನ್ನಲೆ ಈಗಾಗಲೇ ಸರ್ಕಾರ ಕೂಡ ಮಕ್ಕಳ ಆರೋಗ್ಯ ಕಾಳಜಿಗೆ ಮುಂದಾಗಿದೆ. ಜೊತೆಗೆ ಮೂರನೇ ಅಲೆ ಎದುರಿಸಲು ಸಜ್ಜುಗೊಳ್ಳುತ್ತಿದ್ದು, ಆಸ್ಪತ್ರೆಗಳು, ಮಕ್ಕಳ ವಾರ್ಡ್ಗಳ ಸ್ಥಾಪನೆಗೆ ಮುಂದಾಗಿವೆ. ಹೀಗಾಗಿ ಜಿಲ್ಲಾಡಳಿತ ಮೂರನೆ ಅಲೆ ಎದುರಿಸೋಕೆ ಎಲ್ಲ ಸಿದ್ಧತೆಗಳನ್ನ ಮಾಡಿಕೊಳ್ಳುತ್ತಿದೆ. ಮಕ್ಕಳಿಗೆ ಸೋಂಕು ತಗುಲಿದರೂ ಮಕ್ಕಳು ಧೈರ್ಯ ಕಳೆದುಕೊಳ್ಳದಂತೆ ಮಾಡಲು ವಿಶೇಷ ವಾರ್ಡ್ ಗಳನ್ನ ನಿರ್ಮಾಣ ಮಾಡಲಾಗುತ್ತಿದೆ. ಈ ವಾರ್ಡ್ ಗಳಲ್ಲಿ ಮಕ್ಕಳ ಮನಸ್ಥೈರ್ಯ ಹೆಚ್ಚಿಸಿ, ಮಕ್ಕಳು ಲವಲವಿಕೆಯಿಂದ ಇರುವಂತೆ ಮಾಡಲು ಕಲರ್ ಕಲರ್ ಚಿತ್ರಗಳನ್ನ ಬಿಡಿಸಿ, ಮಕ್ಕಳಿಗೆ ಇಷ್ಟವಾಗುವಂತೆ ರೂಪಿಸಲಾಗುತ್ತಿದೆ.ಕೋವಿಡ್ ಕುರಿತ ಎಲ್ಲಾ ಲೇಟೆಸ್ಟ್ ಅಪ್ಡೇಟ್ಸ್ ಓದಿ ಜಿಲ್ಲೆಯಲ್ಲಿ ಕೊರೋನಾ ಎರಡನೆ ಅಲೆಯ ಆರ್ಭಟ ಜೋರಾಗಿತ್ತು. ಈ ಸಂದರ್ಭದಲ್ಲಿ ಜಿಲ್ಲೆಯಲ್ಲಿನ ಎಂಟು ನೂರಕ್ಕೂ ಅಧಿಕ ಮಕ್ಕಳಲ್ಲಿ ಸೋಂಕು ದೃಢಪಟ್ಟಿತ್ತು. ಬೇರೆ ಬೇರೆ ಕಾಯಿಲೆಯಿಂದ ಬಳಲುತ್ತಿದ್ದ ಒಂದೂವರೆ ವರ್ಷದ ಒಂದು ಮಗು ಕೂಡ ಸೋಂಕಿನಿಂದ ಮೃತಪಟ್ಟಿತ್ತು. ಇದನ್ನು ಹೊರತು ಪಡಿಸಿದರೆ ಉಳಿದೆಲ್ಲಾ ಮಕ್ಕಳು ಗುಣಮುಖರಾಗಿದ್ದರು. ಈಗ ಎರಡನೇ ಅಲೆಯ ಆರ್ಭಟ ಬಹುತೇಕ ಕಡಿಮೆಯಾಗಿದೆ. ಮೂರನೇ ಅಲೆ ಶುರುವಾಗುವ ಸಾಧ್ಯತೆಯನ್ನು ತಳ್ಳಿಹಾಕಲಾಗದು. ಹೀಗಾಗಿ ಜಿಲ್ಲಾ ಉಸ್ತುವಾರಿ ಸಚಿವ ಬಸವರಾಜ ಬೊಮ್ಮಾಯಿ ಮೂರನೆ ಅಲೆಗೆ ಈಗಿನಿಂದಲೆ ಸಿದ್ಧತೆ ಮಾಡಿಕೊಳ್ಳುವಂತೆ ಸೂಚನೆ ನೀಡಿದ್ದಾರೆ. ಹೀಗಾಗಿ ಜಿಲ್ಲಾಸ್ಪತ್ರೆ, ತಾಲೂಕು ಆಸ್ಪತ್ರೆಗಳಲ್ಲಿ ಮಕ್ಕಳಿಗಾಗಿ ವಿಶೇಷವಾದ ವಾರ್ಡ್ ಗಳನ್ನ ಸಿದ್ಧ ಮಾಡಲಾಗುತ್ತಿದೆ. ಜಿಲ್ಲಾಸ್ಪತ್ರೆಯಲ್ಲಿ ಮೂರನೇ ಅಲೆಯಲ್ಲಿ ಮಕ್ಕಳಿಗೆ ಎಂದು ಮೂವತ್ತು ಬೆಡ್ಗಳ ಕೋವಿಡ್ ವಿಶೇಷ ವಾರ್ಡ್ ಗಳನ್ನ ಸಿದ್ಧ ಮಾಡಲಾಗುತ್ತಿದೆ. ಜೊತೆಗೆ ಮಕ್ಕಳಿಗೆ ಫಿಲ್ಟರ್ ವಾಟರ್, ಆಕ್ಸಿಜನ್ ಕಾನ್ಸೆಂಟ್ರೇಟರ್, ಆಕ್ಸಿಜನ್ ವ್ಯವಸ್ಥೆ ಸೇರಿದಂತೆ ಎಲ್ಲ ರೀತಿಯ ವ್ಯವಸ್ಥೆ ಮಾಡಲಾಗಿದೆ .ಸೋಂಕು ದೃಢಪಟ್ಟ ಮಕ್ಕಳಿಗೆ ಬೇಕಾದ ಚಿಕಿತ್ಸೆ ನೀಡಲು ಎಲ್ಲ ರೀತಿಯ ವ್ಯವಸ್ಥೆ ಸಜ್ಜುಗೊಳಿಸಲಾಗಿದೆ ಮಕ್ಕಳ ವಿಶೇಷ ಕೋವಿಡ್ ವಾರ್ಡ್ ಗಳಲ್ಲಿ ತಜ್ಞ ವೈದ್ಯರು ಕಾರ್ಯ ನಿರ್ವಹಿಸುವಂತೆ ಈಗಾಗಲೇ ವ್ಯವಸ್ಥೆ ಮಾಡಲಾಗಿದೆ. ಇದೆಲ್ಲದರ ಜೊತೆಗೆ ಮಕ್ಕಳಿಗೆ ಕೇವಲ ವೈದ್ಯಕೀಯ ಚಿಕಿತ್ಸೆ ಮಾತ್ರವಲ್ಲದೆ ಸೋಂಕು ದೃಢಪಟ್ಟ ಮಕ್ಕಳು ಯಾವುದೇ ಭಯವಿಲ್ಲದೆ ಧೈರ್ಯದಿಂದ ಇರುವಂತೆ ಮಾಡಲು ಮಕ್ಕಳ ಸ್ಪೇಶಲ್ ವಾರ್ಡ್ ಗಳ ಗೋಡೆಗಳ ಮೇಲೆ ಬಣ್ಣಬಣ್ಣದ ಚಿತ್ರಗಳನ್ನ ಬರೆಸಲಾಗುತ್ತಿದೆ. ಇಬ್ಬರು ಕಲಾವಿದರು ಹಗಲು ರಾತ್ರಿ ಅನ್ನದೆ ಮಕ್ಕಳ ವಿಶೇಷ ಕೋವಿಡ್ ವಾರ್ಡ್ ಗಳ ಗೋಡೆಗಳ ಮೇಲೆ ಚೋಟಾ ಭೀಮ, ಮಿಕ್ಕಿಮೌಸ್, ಬಗೆಬಗೆಯ ಪ್ರಾಣಿಗಳ ಚಿತ್ರಗಳು ಹೀಗೆ ವಿವಿಧ ಬಗೆಯ ಚಿತ್ರಗಳನ್ನ ಬಿಡಿಸಲಾಗಿದೆ. ವಾರ್ಡಿನ ಗೋಡೆಗಳು ಮಾತ್ರವಲ್ಲ ವಾರ್ಡಿನಲ್ಲಿ ಮಕ್ಕಳು ಕಣ್ಣಾಡಿಸಿದಲ್ಲೆಲ್ಲ ಮಕ್ಕಳು ಸದಾ ಲವಲವಿಕೆಯಿಂದ ಇರಲು ಬೇಕಾದ ಚಿತ್ರಗಳನ್ನ ಬರೆಸಿದ್ದಾರೆ. ಸಾಮಾನ್ಯವಾಗಿ ಕೊರೊನಾ ಅಂದಾಕ್ಷಣ ಮಕ್ಕಳ ಪಾಲಕರಲ್ಲದೆ ಮಕ್ಕಳು ಸಹ ಭಯಪಡೋ ಪರಿಸ್ಥಿತಿ ನಿರ್ಮಾಣವಾಗಿದೆ. ಆದ್ರೆ ಕೊರೊನಾ ಬಗೆಗಿನ ಭಯವನ್ನ ದೂರ ಮಾಡಿ ಸೋಂಕು ದೃಢಪಟ್ಟ ಮಗು ಸದಾ ಲವಲವಿಕೆಯಿಂದ ಇದ್ದು ಆಸ್ಪತ್ರೆಯಿಂದ ಯಾವುದೇ ತೊಂದ್ರೆ ಆಗದಂತೆ ಗುಣಮುಖವಾಗಿ ಮನೆಗೆ ಸೇರುವಂತೆ ವ್ಯವಸ್ಥೆ ಮಾಡಲಾಗಿದೆ.ಜಿಲ್ಲೆಯಲ್ಲಿನ ಎಲ್ಲ ಮಕ್ಕಳ ಆರೋಗ್ಯ ತಪಾಸಣೆ ಮಾಡಿ, ಸಮಸ್ಯೆ ಕಂಡುಬಂದ ಮಕ್ಕಳಿಗೆ ಚಿಕಿತ್ಸೆ ನೀಡಿ ಗುಣಮುಖ ಮಾಡೋ ನಿಟ್ಟಿನಲ್ಲಿ ಈಗಾಗಲೆ ಹೆಲ್ತ್ ಕ್ಯಾಂಪ್ ಆರಂಭಿಸಲಾಗಿದೆ. ಇದರ ಜೊತೆ ಜೊತೆಗೆ ಜಿಲ್ಲಾ ಮತ್ತು ತಾಲೂಕು ಸರಕಾರಿ ಆಸ್ಪತ್ರೆಗಳಲ್ಲಿ ಎಲ್ಲ ರೀತಿಯ ವ್ಯವಸ್ಥೆ ಮಾಡಲಾಗ್ತಿದೆ.ವರದಿ: ಮಂಜುನಾಥ್ ತಳವಾರ